Domeniul energiei are o importanţă strategică pentru oricare dintre statele lumii, nu doar prin prisma resurselor, ci şi din punct de vedere al responsabilităţii faţă de mediu şi însăşi viaţa pe planeta Pământ, declară premierul Marcel Ciolacu, cu ocazia "Orei Pământului".
Luminile în Palatul Victoria vor fi stinse în această seară, timp de o oră, între 20,30 şi 21,30, Guvernul alăturându-se şi anul acesta, prin acest demers, campaniei globale de mediu "Earth Hour" ("Ora Pământului"), se arată într-un comunicat al Executivului.
"Domeniul energiei are o importanţă strategică pentru oricare dintre statele lumii, nu doar prin prisma resurselor de care dispunem la nivel global, ci şi din punct de vedere al responsabilităţii faţă de mediu şi însăşi viaţa pe planeta Pământ, care este casa noastră, a tuturor. Preocupările actuale pentru tranziţia către energia verde şi reducerea dependenţei de resursele ruseşti sunt preocupări inclusiv ale României, care rămâne ferm angajată în continuarea investiţiilor în infrastructura energetică în pas cu cele mai noi soluţii tehnologice, iar finanţările prin Planul Naţional de Redresare şi Rezilienţă reprezintă şi în acest domeniu o oportunitate. Sunt eforturi menite să asigure eficienţă în termeni economici, dar şi tranziţia către o economie verde şi combaterea schimbărilor climatice, obiective, în care România este profund angajată ca stat membru al Uniunii Europene", afirmă premierul.
Marcel Ciolacu îşi doreşte ca gestul simbolic de a stinge pentru o oră lumina să devină unul de responsabilitate pentru fiecare român.
"Gestul acesta simbolic de a stinge pentru o oră lumina pe care inclusiv Guvernul României îl face astăzi, ca în fiecare an, alături de alte instituţii, organizaţii nonguvernamentale şi simpli cetăţeni din întreaga lume, îmi doresc să rămână în conştiinţa cât mai multor români ca un gest de responsabilitate şi acţiuni concrete pe care fiecare dintre noi ar trebui să ni le asumăm pentru siguranţa climatică a planetei", a mai transmis prim-ministrul.
Acţiunea "Ora Pământului", ajunsă anul acesta la cea de-a 18-a ediţie, este marcată la sfârşitul lunii martie în semn de susţinere a acţiunilor colective menite să promoveze protejarea planetei.